Kim Behnke (FRI), 2000-10-31:
Juraen i dette forslag hænger sammen med gasliberaliseringen.
En af forudsætningerne for, at det kunne lade sig gøre at liberalisere det danske gasnet, er den opfindelse, man gjorde i 1979, den såkaldte skyggeafgift, som skulle være med til at betale af på det store gasnet.
Vi støttede, da den første del af skyggeafgiften blev udfaset, og vi vil også støtte, at den sidste del af skyggeafgiften bliver udfaset.
Hvad så med de penge, som DONG har eller ikke har?
Ja, hvis man har den ambition at få gjort gasnettet gældfrit så hurtigt som muligt, er det jo en ædel ambition og en ambition, som vi naturligvis støtter.
Der er langt, langt flere penge, end der er brug for til at afhøvle den store gæld i gasnettet; langt flere end man retfærdigvis kan udbetale til staten i form af aktieudbytte; langt flere end man kan finde ud af at bruge på måske lidt halvtvivlsomme investeringsprojekter med at lægge gasrør til Polen, hvor man håber, der engang kommer nogle kunder; langt flere penge end man kan hælde ud på tvivlsomme projekter i Baltikum, hvor man taber penge, og langt flere penge end man kan forsvare at sige, man bruger på forskellige former for forskning og udvikling.
De penge, der i øjeblikket hobes op i Hørsholm, burde man bruge til at løse nogle af de skævvridninger, vi oplever i øjeblikket.
Det er jo lidt mærkeligt, at så sent som i går kunne vores erhvervsminister stå og love i Århus på en stor erhvervskonference for Jylland/Fyn, at sådanne branchesamarbejder, som eksempelvis eksisterer mellem gartnerierne på Fyn, skulle man have rundtomkring i landet.
mellem gartnerierne på Fyn, hvis samarbejdet i øjeblikket går på, hvem der kommer forrest i køen nede ved banken, når man skal erklære sig konkurs, og det er altså den virkelighed, man oplever ude på gartnerierne.
Det er ikke bare et par tusinde kroner, der mangler på bundlinjen.
Det er millioner, der forsvinder hele tiden, fordi man har koblingen mellem gasprisen og olieprisen.
Derfor bør regeringen vise rettidig omhu, som det hedder i energipolitikken, og sørge for, at vi ikke kommer til at opleve de nuværende oliepriser som en egentlig energikrise i Danmark.
Det vil skabe dominoeffekter - det kan være, det starter med gartnerierne, og derefter bliver det tekstilbranchen, og så skal Folketinget samle op bagefter.
I den situation vil det lille provenu, som dette forslag indeholder, blive nogle meget dyrt tjente penge for ministeren, og derfor er vores anbefaling: Selvfølgelig skal juraen være i orden med hensyn til skyggeafgiften, men de provenubetragtninger, regeringen gør sig, bør den selvfølgelig overveje i lyset af, at der er nogle, der trænger til at få deres gaspriser sat ned og trænger meget til det.
Her er staten i den privilegerede situation, at man ikke engang skal ud og forhandle med nogle private aktører.
Ministeren kan med baglommen fuld af 100 pct.-aktier tage cyklen, som han jo gerne gør, og cykle til Hørsholm og få denne sag bragt i orden, så skal Folketinget nok bringe juraen vedrørende skyggeafgiften i orden.
Lad det være en anbefaling til skatteministeren, som han kan bringe videre til sin kollega, miljø- og energiministeren, for det er ved hans bord, problemet her skal finde sin afklaring rent provenumæssigt.